Нови книги: "Да прецакаш Чърчил" - роман от Стоян Вълев. Сп. "Палитра", Брой III-IV/2014 (55-56). НОВИ КНИГИ
"ДА ПРЕЦАКАШ ЧЪРЧИЛ" – РОМАН ОТ СТОЯН ВЪЛЕВ
Стоян Вълев е автор на романа „Когато Господ беше в отпуск“, двутомника „Българският Декамерон“, разкриващ народния еротичен фолклор, сборника с разкази „Време за изневери“, сборник с преразказани от него „Най-страшните български приказки“. Преди да се обърне изцяло към литературата, завършва Пловдивския университет и е всеотдайно предан на журналистиката в Пловдив – усърдно пише в някогашния вестник „Отечествен глас“, бил е редактор в също някогашния вестник „Комсомолска искра“ и свръхактивен сътрудник на радио „Пловдив“. Бил е главен редактор на седмичника на СДС в Пловдив – вестник „Свобода“, а по-късно създател, съиздател и първи главен редактор на вестник „Марица“. Сега е отговорен редактор на електронния ежедневник за литература КНИГИ NEWS.
"Появата на световен критик в полето на литературата е рядкост. Такъв за мен е руският критик Висарион Григориевич Белински. В продължение на няколко години той определя безапелационно трите гения в руската литература. Това са Пушкин, Лермонтов и Гогол. В този смисъл за мен поне Стоян Вълев е истинско явление за нашите географски ширини. Талантлив, задълбочен, смел и за някои нелицеприятен, но точен, той е голямото име в родната литература, което трябва да ценим, четем и в което постоянно трябва да се вслушваме..."
"Стоян Вълев остава верен на себе си, като продължава да ни изненадва с различно амплоа и с ярки роли, в които се превъплътява. Минал през всички етапи на журналистиката, запазил острия си репортерски нюх дори в стола на главен редактор, преподавал руска литература в Пловдивския университет, написал едни от най-магическите, но и най-човешките разкази в нашата литература, изследвал страстите и копнежите на плътта в „Българският Декамерон“ и във „Време за изневери“, събрал в книга „Най-страшните приказки“, сега той ни предлага исторически роман. „Да прецакаш Чърчил“ ни препраща в смутните времена около 9 септември 1944 г., когато Варна става мизансцен на едноактна политическа пиеса, режисирана от Сталин и Берия. На първия ред дими пурата на самия Чърчил. А след падането на завесата – аплаузи за автора!"
"Сред най-забавните и необикновени четива, представени на Коледния панаир на книгата (9-14 декември 2014 г.) бе романът на Стоян Вълев „Да прецакаш Чърчил” на издателство „Жанет 45”.
Книгата е съставена от едноименния роман и от повестта, озаглавена „Животът на полковника”. Без да са свързани помежду си, тематично те отразяват бурните политически събития в България през 1944 г. и необичайните, куриозни обрати в съдбите на участниците в тях. Самите творби са предназначени за информираната и запозната с българската история публика, но и за хора, които нямат детайлна представа от изобразяваните събития. Всички тях ще развесели и накара да се замислят от това четиво, родеещо се с най-добрите примери на историческата ни белетристика. И макар обемът на романа да не е голям – близо 100 страници (тип Сименонов роман), динамичното действие, брилянтният диалог; колоритното представяне на персонажите – а те са все реални исторически фигури, за които авторът дава подробни и пълни обяснителни бележки под линия, силно напомнят духа и начина на описание на Симеон Радев в „Строителите на съвременна България”. (...)
„Да прецакаш Чърчил” и „Животът на полковника” се характеризират с жив и весел диалог, а персонажите – дори и изведените като действащи лица, без конкретни имена, са лесно разпознаваеми и реалистични до най-дребния детайл. Затова до голяма степен спомагат и дискретните, но твърде интересни и може би за първи път в нашата литература художествено представени – с размисли на автора и с отворен финал, бележки под линия. Книгата разтърсва с неочакваните си внушения за преходността и абсурдността на изобразяваната епоха, в която властниците се различават само по големината на портретите и останалите след свалянето им бели петна по стените."